रोहित राई, धरान, वैशाख १०- बस यात्राको क्रममा ९१ लाख रुपैयाँ र हिराको हार भेटे पनि सम्बन्धित ब्यक्तिलाई बुझाएर इमान्दारिताको नमूना प्रस्तुत गरेको भनेर एकाएक चर्चामा आएकी अनुजा बानियाँ र सो घटनाको विश्वसनियता माथि प्रश्न उठेपछि राष्ट्रपति कार्यालय शितल निवास झस्किएको छ। विभिन्न सञ्चारमाध्यममा शुक्रबार सो घटनाको विश्वासनियतामा शंका रहेको समाचार प्रकाशित भएपछि राष्ट्रपतिका स्वकीय सचिव ललित बस्नेतले मोरङका प्रमुख जिल्ला अधिकारीलाई टेलिफोन सम्पर्क गरी घटनाबारे यथार्थ बुझ्न आग्रह गरेका थिए।
